Insellmilkom. Aħna qed niltaqgħu llum fid-dawl tas-sitwazzjoni drammatika fil-Mediterran. M'għandi l-ebda dubju li din hija kwistjoni Ewropea, mhux biss problema għall-Istati Membri fin-Nofsinhar tal-Ewropa. Aħna għandna responsabbiltà komuni biex ngħinu insolvuha. Sejjaħt is-summit tal-lum biex jiġu mobilizzati l-isforzi kollha. L-akbar prijorità tagħna hi, naturalment, li nsalvaw il-ħajjiet ta' persuni innoċenti. Iżda li nsalvaw il-ħajjiet mhix biss dwar is-salvataġġ ta' persuni fuq il-baħar. Hija wkoll dwar il-ġlieda kontra l-kuntrabandisti u l-prevenzjoni tal-flussi migratorji illegali. L-ewwel nett, jeħtieġ li jittieħdu passi kontra t-traffikanti tal-bnedmin. Irridu nkissru n-netwerks tagħhom u nimminaw il-mudell tan-negozju tagħhom. L-aħjar mod biex jiġu protetti l-persuni milli jegħrqu hu billi jiġi żgurat li, l-ewwel u qabel kollox, huma ma jmorrux fuq id-dgħajjes. It-tieni, għandna bżonn li nsaħħu l-operazzjonijiet tal-fruntieri tal-UE Triton u Poseidon b'aktar riżorsi. It-tielet, għandna bżonn kooperazzjoni aħjar mal-pajjiżi ta' oriġini u ta' transitu, sabiex tiġi limitata l-migrazzjoni illegali, u biex in-nies jiġu skoraġġuti milli jpoġġu ħajjithom f'riskju. Fl-aħħar nett, u dan huwa forsi l-aktar mument diffiċli u tqil fil-laqgħa tagħna, irridu niddiskutu kif insaħħu s-solidarjetà Ewropea. Ifisser li jeħtieġ niddiskutu tali kwistjonijiet diffiċli bħar-risistemazzjoni, ir-rilokazzjoni u l-ipproċessar ta' applikazzjonijiet għall-asil. Għaliex huwa daqshekk diffiċli? Għaliex fil-fatt din ser tkun diskussjoni dwar id-disponibbiltà biex jiġu sagrifikati xi interessi nazzjonali għall-ġid komuni. U dan huwa dejjem l-aktar mument diffiċli fid-diskussjonijiet tagħna. Ħa nkun ċar. Inneħħu l-illużjoni li l-problema nistgħu nsolvuha llum. Ma nistgħux, għax il-vera kawżi huma l-gwerra, l-instabbilità u l-faqar fir-reġjun kollu. U ċertament l-Ewropa mhix il-kawża ta' din is-sitwazzjoni fil-Mediterran. Iżda kollha kemm aħna rridu nagħmlu sforz akbar biex nittrattaw l-agħar konsegwenzi u ninsab ċert li llum nistgħu naqblu dwar azzjoni komuni konkreta. Grazzi. Ara l-paġna tal-laqgħa